Survé se Ayo reik eindelik resultate uit | Netwerk24
Deur Elvira Wood 20 Desember 2019 11:23
Iqbal SurvéFoto: Gallo Images
Ayo Technology Solutions het uiteindelik sy finansiële resultate vir die jaar tot einde Augustus bekend gemaak.
Dit kom twee dae nadat die JSE vir Ayo en sy sustermaatskappy, African Equity Empowerment Investments (AEEI), gewaarsku het hul notering op die beurs kan opgeskort word as hulle nie hul syfers teen 31 Desember uitreik nie.
Ayo en AEEI val onder die vlerk van dr. Iqbal Survé se Sekunjalo-groep.
Luidens die verklaring wat Ayo Vrydag op die JSE se nuusdiens Sens gepubliseer het, het sy inkomste vir die jaar met 207% tot R1,9 miljard gestyg teenoor ’n jaar tevore.
Sy wins voor belasting het met 74% tot R288 miljoen gestyg terwyl sy verdienste per aandeel met 15% tot 54,29c gestyg het.
Wesensverdienste per aandeel het met 11% tot 53,53c gestyg.
’n Slotdividend van 16c per aandeel is verklaar.
Ayo sê “die beter finansiële prestasie was hoofsaaklik danksy beduidende organiese groei as gevolg van ’n kontrak met ’n multinasionale onderneming wat in Julie 2018 in werking getree het”.
Hy sê die verkryging van Sizwe IT en SGT Solutions het ook die groei ondersteun.
Ayo is die inligtingstegnologiemaatskappy waarin die Openbare Beleggingskorporasie R4,3 miljard belê het.
Dit verhandel al sedert 20 November teen dié prys.
Meer oor: Independent Media. | African Equity Empowerment Investments (Aeei) | Ayo Technology Solutions | Iqbal Survé | Maatskappye | Resultate